
REFERAT

privind aprobarea proiectului complex de investiţii
,,Amenajare complex rutier zona Michelangelo”, a documentaţiei tehnico-economice şi a Analizei cost-beneficiu, precum şi a cheltuielilor legate de proiect ce revin Municipiului Timişoara, în vederea accesării fondurilor nerambursabile prin Programul Operaţional Regional 2007-2013, Axa prioritară 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere


Proiectul “Amenajare complex rutier zona Michelangelo” este inclus în Planul Integrat de Dezvoltare al Polului de Creştere Timişoara, obiectivul Dezvoltarea unei infrastructuri tehnice integrate, complexe şi flexibile, politica 2.1 „Interconectarea teritorială şi creşterea accesibilităţii polului”, Programul 2.1.3. „Realizarea unui sistem coerent de căi de comunicaţie în interiorul localităţilor”.
Obiectivul general al proiectului constă în reabilitarea infrastructurii publice urbane în municipiul Timişoara – nucleul Polului de creştere - în vederea stimulării dezvoltării socio-economice durabile şi a creşterii calităţii vieţii locuitorilor din această zonă. 


Obiectivele specifice ale proiectului constau în:
· Reabilitare pod Michelangelo

· Pasaj inferior pe relaţia B-dul Vasile Pârvan – strada Corneliu Coposu
1. Podul Michelangelo este amplasat în zona centrală a Municipiului Timişoara, pe str. Michelangelo, fiind una dintre cele mai importante structuri de traversare ale municipiului, axa B-dul Michelangelo- strada F.C. Ripensia pe direcţia N-S şi b-dul Vasile Pârvan – B-dul Corneliu Coposu pe direcţia V-E 

În acest perimetru este cunoscut modul necorespunzător în care se desfăşoară circulaţia rutieră, pietonală şi a bicicliştilor datorită configuraţiei intersecţiei şi valorilor în creştere a traficului. Centrul universitar şi campusul studenţesc ale Timişoarei sunt situate în această zonă fapt care duce la existenţa unui trafic pietonal intens care urmează să fie recenzat şi să se studieze şi propună soluţiile cele mai viabile. 

Pistele de biciclişti din zona studiată sunt insuficiente şi discontinue şi nu conferă confort şi siguranţă circulalaţiei cu bicicleta în zona.


Podul Michelangelo a fost executat în anul 1970 şi este alcătuit ca trei mari structuri paralele, fiecare de tip grindă Gerber (cu console şi articulaţii), având o lungime de 51,55m. Structurile marginale sunt destinate a prelua sarcinile din traficul pietonal, fiind extinse numai pe lăţimea trotuarelor, iar cea centrală, preia încărcările din traficul rutier.

Podul Michelangelo este utilizat în acelaşi timp şi pentru traversarea canalului Bega a diferitelor instalaţii ce fac parte din „utilităţile” unui mare oraş: cabluri telefonice şi electrice, conducte de termoficare şi conducte pentru alimentarea cu apă termală a Centrului de balneo-fizioterapie.

Lăţimea apreciabilă a trotuarelor (4,4m) facilitează desfăşurarea traficului pietonal în condiţii foarte bune de confort (din punct de vedere al densităţii traficului).

Traficul rutier se desfăşoară pe 4 benzi de circulaţie, câte două pe sens, totalizând o lăţime de 14,00 m. Suprafaţa de rulare este alcătuită din îmbrăcăminte asfaltică.

Având în vedere starea tehnică nesatisfăcătoare a podului reabilitarea acestuia este necesară astfel încât capacitatea sa portantă să se menţină la nivelul clasei E de încărcare. Reabilitarea podului va trebui făcută astfel încât să respecte următoarele principii de bază: 

- asigurarea ireproşabilă a funcţionalităţii pentru care a fost concepută structura în condiţii de siguranţă deplină şi confort

- asigurarea durabilităţii

- asigurarea costului redus şi a unei perioade de execuţie cât mai scurtă a lucrărilor

- asigurarea aspectului estetic şi a încadrării în mediu

- asigurarea unei întreţineri şi exploatări cât mai facile.

Reabilitarea integrală a structurii existente se realizează cu păstrarea schemei statice actuale a podului. Calea pe pod în urma reabilitării podului va avea o parte carosabilă de 14,00m lăţime corespunzătoare a două benzi pe sens şi două trotuare cu lăţimea de 4,15m fiecare.

2. Pasaj inferior pe relaţia B-dul Vasile Pârvan – strada Corneliu Coposu.

Lucrări de drum

Separarea fluxurilor N/S – E/V se va realiza printr-un pasaj subteran pe strada Vasile Pârvan cu lungimea totală de 583m, din care 111m reprezintă zona acoperită a pasajului. Proiectul se desfăşoară între intersecţia B-dul Vasile Pârvan cu străzile Traian Lalescu şi strada Delfinului şi are o lungime de 885m.

Elementele în plan vertical au fost stabilite astfel încât să asigure un gabarit de circulaţie în pasaj de 5,00m. Amenajarea denivelată a intersecţiei respectiv realizarea unui pasaj inferior pe direcţia V-E a impus pentru rezolvarea circulaţiei maşinilor pentru celelalte relaţii existente a unor bretele de racordare cu străzile adiacente. Sau prevăzut bretele alcătuite din 2 benzi de circulaţie pe sens de 3,5m lăţime. Partea carosabilă este încadrată de zona verde şi trotuare care păstrează configuraţia existentă în zonele adiacente. În profil longitudinal bretelele respectă cota existentă astfel încât să nu fie stânjenit accesul la proprietăţile riverane. Zona giraţiei existente a fost regândită şi reorganizată astfel încât să permită o mai bună circulaţie şi selectare a vehiculelor pe direcţiile dorite. S-a prevăzut realizarea unei lărgiri în partea dreaptă a b-dului Michelangelo prin ocupare unei suprafeţe de 1200mp din zona verde pentru a se realiza 4 benzi de circulaţie pentru preselectarea accesului în intersecţie. Toate accesele dispun de benzi dedicate virajelor la stânga. Virajele la dreapta sunt scoase de sub semafor şi se execută prin bretele delimitate de insule de dirijare a circulaţiei. Insule de dirijare a circulaţiei, precum şi separatori mediani se vor realiza denivelat cu borduri.

Lucrări de pasaj

Lăţimea căii inferioare a pasajului, respectiv a rampelor de acces la acesta, măsurată între feţele pereţilor, a fost dimensionată pentru a corespunde traficului actual şi de perspectivă pe relaţia B-dul Vasile Pârvan – strada Corneliu Coposu şi va avea o parte carosabilă cu două benzi de circulaţie cu o lăţime de 11m (2x5,5m) precum şi câte un trotuar tehnologic de 0,75m pe ambele părţi ale carosabilului.

Lungimea totală a pasajului inferior incluzând şi rampele de acces la acesta este de 453,22m din care zona acoperită a pasajului este de 112,53m, iar rampele au lungimea de: 148,70m rampa dinspre B-dul Vasile Pârvan şi 192m rampa dinspre strada Corneliu Coposu.

În vederea realizării obiectivelor de investiţie vor fi necesare mutări şi protejări de instalaţii şi utilităţi, fiind necesare următoarele categorii de lucrări : pentru reţeaua de termoficare, pentru reţeaua de alimentare cu apă, pentru reţeaua de canalizare, pentru reţeaua de gaze, pentru reţeaua de instalaţii electrice, pentru asigurarea iluminatului în pasajul inferior, pentru instalaţii RATT, pentru reţele de telecomunicaţii.

În vederea accesării fondurilor nerambursabile prin Programul Operaţional Regional 2007-2013, Axa prioritară 1. - "Sprijinirea dezvoltării durabile a oraşelor-poli urbani de creştere", Domeniul major de intervenţie 1.1. – "Planuri integrate de dezvoltare urbană", Sub-domeniul: "Poli de creştere" pentru proiectul ,,Amenajare complex rutier zona Michelangelo” propunem aprobarea întregului proiect precum şi a cheltuielilor legate de acesta ce revin municipiului Timişoara.

Având în vedere cele menţionate mai sus,
Propunem următoarele:
1. Se aprobă proiectul "Amenajare complex rutier zona Michelangelo", în valoare totală de 69.057.561,94lei (T.V.A. inclus), în vederea accesării fondurilor nerambursabile prin Programul Operaţional Regional 2007-2013, Axa prioritară 1. - "Sprijinirea dezvoltării durabile a oraşelor-poli urbani de creştere", Domeniul major de intervenţie 1.1.- "Planuri integrate de dezvoltare urbană", Sub-domeniul: "Poli de creştere".

2. Se aprobă documentaţia tehnico-economică şi Analiza cost-beneficiu în vederea realizării proiectului "Amenajare complex rutier zona Michelangelo" elaborate de către S.C. SEARCH CORPORATION S.R.L., cu principalii Indicatori tehnico-economici prevăzuţi în Anexa care face parte integrantă din prezenta hotărâre.

3. Se aprobă contribuţia proprie a Municipiului Timişoara la cofinanţarea proiectului din bugetul local cu suma de 1.116.439,08 lei, alcătuită din:

a) contribuţia Municipiului Timişoara la cheltuieli eligibile reprezentând minim 2% din valoarea eligibilă a proiectului, în sumă de 1.116.439,08 lei;
b) contribuţia Municipiului Timişoara reprezentând cheltuielile neeligibile aferente  proiectului, în sumă de 0,00lei.

4. (1)Se aprobă alocarea din bugetul local a sumei de 31.470.779,77 lei, alcătuită din:

a) T.V.A. aferent proiectului în sumă de 13.235.608,23 lei;

b) avansul necesar implementării optime a proiectului în sumă de 18.235.171,54 lei.
(2) T.V.A.-ul aferent cheltuielilor eligibile, precum şi avansul necesar implementării optime a proiectului se vor recupera, conform legislaţiei în vigoare.

